钦定古今图书集成/明伦汇编/氏族典/第162卷 > 韩重
## 钦定古今图书集成/明伦汇编/氏族典/第162卷 > 韩重

按《山西通志》：“重字淳夫，绛州人。成化戊戌进士，授礼
科给事中，升本科左。弘治元年，再陞本科都给事中。
在科历九载，弹劾不避权贵，犯颜谏万贵妃过宠，又
疏正西僧之煽惑，人为竦惧。升陕西布政司参政，以
最迁本司右布政使，清军督马政，旬宣不怠。二载陞
应天府尹，有廉以律身，勤而莅政，民怀吏畏，弊革利
兴之”褒丁母忧，服除，起顺天府尹。务在爱民，兴利祛
害，殚厥心力。升右副都御史，巡抚辽阳。首劾奸宦梁
𤣱，物论称快。一年，复奉敕巡抚湖广。黜贪旌廉，请饷
练兵，平猺息民。擢南京兵部侍郎，署正卿。选军政不
归私第，不挠权势。正德丁卯转北京。未几，进南京工
部尚书。疏请停不急工役，诏允。为刘瑾所嫉，恳求致
仕。命下，瑾嗾党恶，计算败费，钩致年馀，抑郁发疽，卒
于广陵公馆，寿六十九岁。